தெனிசு சலிவன்

தெனிசு பார்னெல் சலிவன் (Dennis Parnell Sullivan, பிறப்பு: பெப்ரவரி 12, 1941) அமெரிக்கக் கணிதவியலாளர் ஆவார். இயற்கணித இடவியல், வடிவியல் இடவியல் மற்றும் இயக்கவியல் அமைப்புகளில் பணிபுரிந்ததற்காக அறியப்படுகிறார். நியூயார்க் நகரப் பல்கலைக்கழக பட்டதாரி மையத்தில் தலைவராகவும், இசுட்டோனி புரூக் பல்கலைக்கழகத்தில் பேராசிரியராகவும் உள்ளார்.

இவருக்கு 2010 ஆம் ஆண்டிற்கான கணிதத்துக்கான ஊல்ஃப் பரிசும், 2022 ஆம் ஆண்டிற்கான ஏபெல் பரிசும் கிடைத்தன.

வாழ்க்கைக் குறிப்பு
சலிவன் 1941 பெப்ரவரி 12 இல் மிச்சிகனில் பிறந்தார். இவரது குடும்பம் விரைவிலேயே இயூசுட்டனுக்கு இடம்பெயர்ந்தது.

ரைசுப் பல்கலைக்கழகத்தில் வேதிப் பொறியியல் படிப்பிற்காக சேர்ந்தார், ஆனால் குறிப்பாக ஊக்கமளிக்கும் கணிதத் தேற்றங்களை எதிர்கொண்ட போது, இரண்டாம் ஆண்டில் தனது முக்கியப் பாடத்தை கணிதத்திற்கு மாற்றினார். 1963 இல் இளங்கலை பட்டம் பெற்றார். தனது முனைவர் பட்டத்தை பிரின்சுட்டன் பல்கலைக்கழகத்தில் 1966 இல் முக்கோண உருவக சமன்பாடுகள் பற்றிய ஆய்வுக்காகப் பெற்றுக் கொண்டார்.

பணி 
சலிவன் 1966 முதல் 1967 வரை நேட்டோ ஆய்வூதியம் பெற்று வாரிக் பல்கலைக்கழகத்தில் பணியாற்றினார். 1967 முதல் 1969 வரை கலிபோர்னியா பல்கலைக்கழகம் (பெர்க்லி)யிலும், 1969 முதல் 1973 வரை மாசாச்சூசெட்சு தொழில்நுட்பக் கழகத்திலும் பணியாற்றினார். 1973 முதல் 1974 வரை பார்சு-சுத் பல்கலைக்கழகத்தில் உதவிப் பேராசிரியராகவும், 1974 முதல் மேம்பட்ட அறிவியல் ஆய்வுகள் நிறுவனத்தில் பேராசிரியராகவும் பணியாற்றினார். 1981 இல், இவர் நியூயார்க் நகரப் பல்கலைக்கழகத்தின் பட்டதாரிகள் மையத்தின் ஆல்பர்ட் ஐன்ஸ்டைன் தலைமைப் பொறுப்பை ஏற்றார். 1996 இல் இச்சுட்டோனி புரூக் பல்கலைக்கழகத்தின் கணிதப் பீடத்தில் சேர்ந்தார். வடிவவியல் மற்றும் இயற்பியலுக்கான சைமன்ஸ் மையத்தை நிறுவுவதில் சல்லிவன் ஈடுபட்டு, அதன் அறங்காவலர் குழுவில் உறுப்பினராக உள்ளார்.

விருதுகளும் சிறப்புகளும் 
 1971 வடிவவியலுக்கான ஒசுவால்ட் வெப்லென் பரிசு 
 1981 எலி கார்ட்டன் பரிசு, பிரான்சிய அறிவியல் கழகம்
 1983 அறிவியலுக்கான தேசியக் கழக உறுப்பினர் 
 1991 அமெரிக்க கலை, அறிவியல் கழக உறுப்பினர் 
 1994 அறிவியலுக்கான கிங் ஃபைசல் பன்னாட்டுப் பரிசு
 2004 அறிவியலுக்கான தேசியப் பதக்கம்
 2006 இசுட்டீல் வாழ்நாள் சாதனையாளர் பரிசு
 2010 கணிதத்துக்கான வுல்ஃப் பரிசு, "இயற்கணித இடவியல் மற்றும் பொதுவடிவ இயங்கியல்" பங்களிப்புக்காக.
 2014 பல்சான் பரிசு
 2022 ஏபெல் பரிசு

தனிப்பட்ட வாழ்க்கை 
சலிவன் கணிதவியலாளர் மொய்ரா சாசு என்பவரைத் திருமணம் புரிந்தார்.

மேற்கோள்கள்

வெளி இணைப்புகள் 

 
 
 Sullivan's homepage at CUNY
 Sullivan's homepage at SUNY Stony Brook
  Dennis Sullivan  International Balzan Prize Foundation

அமெரிக்கக் கணிதவியலாளர்கள்
பிரின்ஸ்டன் பல்கலைக்கழக முன்னாள் மாணவர்கள்
1941 பிறப்புகள்
வாழும் நபர்கள்
ஏபெல் பரிசு பெற்றவர்கள்